Oppdalsmuseet

Oppdalsmuseet er et lokalhistorisk museum i Oppdal kommune i Trøndelag. Oppdal bygdemuseum utgjør hoveddelen av museet. Det ble anlagt i Fjellkåsa sentralt i kommunen på 1950-tallet.

Samling og undermuseer

Oppdalsmuseet eier 34 tømmerbygninger som viser hvordan byggeskikk og gårdsmiljøer var fra slutten av 1500-tallet til midten av 1900-tallet. De fleste av bygningene er samla på det store bygdetunet. Museet har våningshus, låver, fjøs, kvernhus, badstu, stabbur, smie, seterbu, fiskerbu og jaktbu i tillegg til 5000 små og store gjenstander fra det gamle bondesamfunnet. Oppdalsmuseet omfatter også skimuseum, skolemuseum, telemuseum og ei samling med jakt- og fangstredskaper.

Bekka-stuggu ble oppført som første bygning på museumsområdet i 1954. Det er ei gammel stue med inngangsparti fra 1816 som ble kjøpt inn da museumslaget i Oppdal ble stifta i 1937.

Oppdalsmuseet ble egen avdeling under Oppdal kulturhus fra 1. januar 2015.

Oppdal historielag og Bøgda vår

Oppdal historielag ble grunnlagt i 1979. Laget har siden formidla lokalhistorie gjennom årboka Bøgda vår.

Se også
 Bøgda vår, årboka til Oppdal historielag
 Vangfeltet, historisk gravfelt i kommunen

Referanser

Eksterne lenker
 
 Oppdalsmuseets nettpresentasjon

Kulturminner i Oppdal
Museer i Trøndelag
Friluftsmuseer i Norge
1937 i Norge
Museer etablert i 1930-årene